DA Den Europæiske Unions Tidende C 212/9

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 212/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»OBERLAUSITZER BIOKARPFEN«

EF-nr.: DE-PGI-0005-01070 — 13.12.2012

BGB ( X ) BOB ( )

1. Betegnelse

»Oberlausitzer Biokarpfen«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.7: Fisk, bløddyr og skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Oberlausitzer Biokarpfen bliver solgt som spisekarper (Cyprinus carpio) i enten levende, slagtet eller forarbejdet stand (udskåret, røget, som filet, uemballeret eller færdigpakket).

Oberlausitzer Biokarpfen er en spejlkarpe med en mørkegrøn, grå eller gråblå ryg, gulgrønne eller gyldne sider og en gullighvid mave. Ryg- og halefinnen er grå, hale- og gatfinnen har en rødlig tone, og bryst- og bugfinnerne er gullige eller rødlige. Spejlkarpen er kendetegnet ved sine ensartede skæl. Parallelt med den gennemgående række af skæl på ryggen er der enkelte spejlskæl ved finnernes begyndelse og bagved gællelåget. Hovedet er kort i sammenligning med andre karpearter (et forhold mellem kropslængde og højde på under 3,0). Karpen har grundet sit korte hoved en synlig nakke.

Spisekarpens levende vægt ligger på mellem 1 300 og 2 500 gram, som den når i den tredje eller fjerde sommer. Kødet er lyst til let rosa, fast, mørt og fedtfattigt med en artstypisk, ren og karakteristisk let nøddeagtig smag samt en aromatisk duft.

Kødets kemiske sammensætning ligger inden for området:

1. Vand 75-85 % 2. Fedt 0,5-4,0 % 3. Protein 15-19 % 4. Råaske 0-1,5 %.

Brugen af kontrollerede økologiske fodertilskud (korn, bælgfrugter) sikrer, at kødet er fri for forurenende stoffer.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Foderet består af mindst 50 vægtprocent naturligt foder (bundnæring, dyreplankton m.m.). Supplerende foder må kun bestå af økologisk korn og bælgplanter (især lupiner og/eller ærter), jf. certificeringsforskrifterne (Rådets forordning (EF) nr. 834/2007 (3) og Kommissionens forordning (EF) nr. 889/2008 (4)) fra det geografiske område, og må højst udgøre 50 vægtprocent af foderet.

3.5. Specifikke etaper af produktionen, som skal finde sted i det afgrænsede geografiske område

Opdræt af Oberlausitzer Biokarpfen sker i overensstemmelse med gældende lovgivning (forordning (EF) nr. 834/2007 og Kommissionens forordning (EF) nr. 710/2009 (5)) og definitionen af akvakultur som fastsat i Rådets forordning (EF) nr. 1198/2006 (6). En statsautoriseret tilsynsmyndighed foretager årlig kontrol og certificering.

Karperne vokser i sommermånederne, hvorfor deres alder tælles i somre. I Oberlausitz er spisekarperne som regel fuldt udviklede i løbet af tre somre. I det geografiske område opdrættes den såkaldte K1 fra æg det første år. Efter at have overvintret vokser K1 til fisk med betegnelsen K2. K2 overvintrer endnu engang og når i enten den tredje eller den fjerde sommer den ønskede vægt.

De gydende karper stammer fra egen reproduktion i det geografiske område. For at forny bestandens gener kan der undtagelsesvist bruges karper fra andre områder. Før gydning skal disse karper dog have tilbragt mindst seks måneder i det geografiske område.

3.6. Særlige regler for udskæring, rivning eller emballering osv. af det produkt, som betegnelsen henviser til

—

3.7. Særlige regler for mærkning af det produkt, som betegnelsen henviser til

Følgende kvalitetsmærke skal fremgå af emballagens synlige overside:

Som oprindelsesbevis foreviser ansøgeren producentens kontrolnummer såvel som det afbildede kvalitetsmærke. Ethvert produkt forsynet med kvalitetsseglet kan følgelig føres tilbage til den individuelle producent.

4. Kort angivelse af det geografiske områdes afgrænsning

Det geografiske område omfatter alle karpedamme i kredsene Bautzen og Görlitz (jf. »Gesetz zur Neugliederung des Gebietes der Landkreise des Freistaates Sachsen« af 29. januar 2008, som trådte i kraft den 1. august 2008).

5. Tilknytning til det geografiske område

5.1. Det geografiske områdes egenart

Oberlausitz er det østligste sted i Tyskland, hvor der opdrættes karper, og området er præget af kontinentalklimaet. Den høje fordampning fra de store damoverflader giver imidlertid en såkaldt pseudoatlantisk klimaeffekt. I Oberlausitz er der en mere end 750 år gammel tradition for dambrug, som er en særlig del af landbruget. Karpedammene i det geografiske område er en del af et flere hundrede år gammelt kulturlandskab.

Det areal, der i dag anvendes til dambrug i Oberlausitz, er på 2 050 hektar. Da udbyttet fra fiskeriet i floden fra omkring midten af det 13. århundrede ikke længere var tilstrækkeligt til at dække efterspørgslen efter fisk, begyndte man at anlægge dambrug i Oberlausitz. De naturlige forudsætninger var særligt gode i området, da de skrånende områder nord for bjergene i Oberlausitz er meget velegnede til store damanlæg.

Store dele af området, navnlig den nordlige del af Oberlausitz, er grundet de ringe, sandede jorde og det høje grundvandsspejl stort set ikke egnet til landbrug. Det er ikke uden grund, at området bærer navnet »Lausitz«, som stammer fra det sorbiske »Luciza« (Łužica), der betyder sumpet område. Fordi området, især det nordlige Oberlausitz, har en ringe hældning og er kendetegnet ved et højt grundvandsspejl, ringe, sandede jorde eller lavmoser og store områder, der er ejet af adelen, udviklede dambruget sig i sin tid til at dække næsten hele Oberlausitz. Dambrugene præger stadig store dele af landskabet. Dammene blev for det meste anlagt i lavmoseområder.

De fleste damme er eutrofe, hvilket skyldes tørlægningen om vinteren og den dermed forbundne mineralisering og frigivelse af næringsstoffer samt det ofte næringsrige vand, der tilføres fra floderne. Damme med mineralsk bund, som forsynes med næringsfattigt vand, er mesotrofe. Dammene forsynes i overvejende grad med vand fra floderne Spree, Kleine Spree, Löbauer Wasser og Schwarzer Schöps.

Et særligt kendetegn ved damområdet i Oberlausitz er, at der ikke er stor forskel mellem de naturlige miljøer og de kulturforandrede miljøer. I det geografiske område har de fugtige biotoper, som opstår ved brugen af dammene, en særlig betydning: damjord, svømme- eller flydebladsplanter er karakteristisk for dammene og deres aflejringsområder. Området er også kendetegnet ved kilder, vandløb og grøfter med naturlig vegetation, sump- og moseagtige skove, gamle træer med mange huller, stævningsskov, sumpe, bredder og siltaflejringer samt en mængde øer i dammene.

Det var navnlig, da befolkningen voksede og blev kristnet i perioden 1100-1300, og der var mangel på landbrugs- og græsarealer, at der blev anlagt mange fiskedamme. På grund af kristningen af den hedenske, sorbiske befolkning blev fisk en rituel spise for alle indbyggere på de mange fastedage.

I Oberlausitz udvikledes der en særlig fagkundskab om fiskeopdræt. Således var fiskeopdræt allerede en del af læseplanen på den landbrugsvidenskabelige læreanstalt, da denne blev grundlagt i 1875. Fra 1885 — hvis ikke tidligere — fodrede inspektør Kintze med stor succes karperne i dammene på godset Kreba med lupiner.

I de for regionen relativt tyndt befolkede hede- og damområder i Oberlausitz er der ingen nævneværdige kilder til industriel eller bymæssig forurening, som vil kunne skade dette landskab og dets høje økologiske kvalitet.

5.2. Produktets egenart

Oberlausitzer Biokarpfen er kendetegnet ved sin høje livskraft og gode foderomsætning (den har højst brug for 50 % fodertilskud) såvel som en særlig modstandsdygtighed over for de givne klimaforhold. Karpen har i løbet af århundrederne tilpasset sig de kontinentale klimabetingelser (lange kolde vintre og høje temperaturer om sommeren). Kødet er af høj kvalitet, lyst til let rosa, fast, mørt og fedtfattigt med en artstypisk, ren og karakteristisk mild og let nøddeagtig smag samt en aromatisk duft. Oberlausitzer Biokarpfen adskiller sig fra andre karper (der har et fedtindhold på 8,7-12,7 %) især ved sit ringe fedtindhold (0,5-4 % fedt), ligesom den er kendetegnet ved sit faste kød og den fine, let nøddeagtige smag.

Brugen af kontrollerede økologiske fodertilskud (korn, bælgfrugter) sikrer, at kødet er fri for forurenende stoffer.

Både i og uden for regionen er Oberlausitzer Biokarpfen kendt hos kunder, der køber økologiske varer, og den nyder stor anseelse blandt forbrugerne.

På grund af den høje smagsmæssige kvalitet og det bæredygtige økologiske opdræt er kunderne parat til at betale en højere pris for Oberlausitzer Biokarpfen end for konventionelt opdrættede karper.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Vandkvaliteten, klimabetingelserne, de naturlige damme i det geografiske område, den høje andel af naturligt forekommende føde og det certificerede økologiske opdræt er med til at give Oberlausitzer Biokarpfen en særlig kvalitet.

De specielle naturlige, økonomiske og sociale forhold har været med til at fremme etableringen af dambrugene og har skabt den flere hundrede år gamle tradition for opdræt af karper i Oberlausitz. Dambrugernes viden, den fremragende vandkvalitet, de særlige, ekstensive og bæredygtige opdrætsbetingelser, navnlig bestandens tæthed, som maksimalt er 3 000 K1-fisk (20-50 gram) pr. hektar og maksimalt 600 K2-fisk (200-500 gram) pr. hektar, såvel som kontinentalklimaets tydelige indflydelse garanterer de karakteristiske egenskaber hos Oberlausitzer Biokarpfen.

Dammene i Oberlausitz har en høj vandkvalitet. De forsynes hovedsageligt med vand fra floderne Spree, Kleine Spree, Löbauer Wasser, Schwarzwasser og Schwarzer Schöps. De naturlige dammes høje bufferkapacitet med den store mængde rørkrat og vandplanter kompenserer i vid udstrækning for udsvingene i det tilstrømmende vands beskaffenhed.

I de historiske, naturlige jorddamme (naturlige jorde) med naturlige tilbagetrækningsområder findes der på egnede bredder (hvilket er mindst 80 % af bredderne) et 3-5 meter bredt sivbælte. Det tilstrømmende vands høje kvalitet fremmer desuden den karakteristiske forekomst af mange forskellige typer vandplanter i de naturlige damme. Disse virker som buffere, hvis der skulle ske midlertidige ændringer af det tilstrømmende vands beskaffenhed. Ud over at planterne og sivene giver Oberlausitzer Biokarpfen tilstrækkelig plads til at trække sig tilbage, hvilket giver en stressfri opvækst, udvikles der også her et mangfoldigt naturligt foder i form af små organismer, hvilket er afgørende for, at karperne får deres helt særlige smag. Derudover giver de forskellige vanddybder, bevoksningen på bredden og vandplanterne en naturlig beskyttelse, som gavner dyrenes velbefindende og giver dem mindre stress.

Takket være næringsstofferne i dammene er Oberlausitzer Biokarpfens foder primært baseret på den næring, der forekommer naturligt i vandet (f.eks. zooplankton og zoobenthos).

Takket være det geografiske områdes særlige klima- og jordbundsforhold og vandingsbetingelser har Oberlausitzer Biokarpfen et kød, som er lyst og særligt fast, mørt og fedtfattigt (0,5-4 %), hvilket skyldes den høje andel af naturligt forekommende føde (mindst 50 %) og brugen af økologisk korn. Smagen og duften er artstypisk, ren og karakteristisk let nøddeagtig.

Hvad angår karpernes traditionelle betydning for det geografiske områdes gastronomi, er de nævnte kvalitetskendetegn medvirkende til, at Oberlausitzer Biokarpfen er en specialitet, som forbrugerne sætter pris på, og hvis anseelse er tæt forbundet med regionen.

Siden den første gang blev markedsført, har Oberlausitzer Biokarpfen fået et stadigt bedre omdømme takket være den omfattende presseomtale af karpens fremragende smag.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (7))

http://register.dpma.de/DPMAregister/geo/detail.pdfdownload/35550

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) EUT L 189 af 20.7.2007, s. 1.

(4) EUT L 250 af 18.9.2008, s. 1.

(5) EUT L 204 af 6.8.2008, s. 15.

(6) EUT L 223 af 15.8.2006, s. 1.

(7) Se fodnote 2.